གཉིས་པ་གསར་ན་བསྲེ་བ་ལ།གསང་སྔགས་ཐེག་པ་ཆེན་པོའི་སྒོར་འཇུག་པའི་ཚུལ་ལ་གསུམ་སྟེ།བསྲེ་བ་རྣམ་གསུམ་བྱ་བ་དང༌།དམ་ཚིག་བཤད་པ་དང༌།གསང་མཚན་བཏགས་པའོ།དང་པོ་བསྲེ་བ་རྣམ་པ་གསུམ་ལ།དཔོན་གསས་དང༌།མཆེད་གྲོགས་དང།ཡི་དམ་གྱི་ལྷ་ལ་བསྲེ་བའོ།དང་པོ་དཔོན་གསས་ལ་བསྲེ་བ་ལ།ལས་ཀྱི་སློབ་དཔོན་གྱིས་སྣ་དྲངས་ལ་ཕྱག་འཚལ་ཏེ།མི་འགྱུར་གཡུང་དྲུང་འཆི་མེད་སྐྱེས་ནས་བརྩན།གཟི་བརྗིད་ལྡན་པ་གསེར་གྱི་རི་རབ་སྐུ།གཤེན་རབ་བླ་མའི་སྐུ་ལ་ཕྱག་འཚལ་ལོ།གཏིང་དཔག་བརྟག་དཀའ་ཤིན་ཏུ་ཚོད་མི་ཟིན།ཟབ་ཅིང་ཆ་ཕྲ་རྒྱ་མཚོ་མཁའ་ཡངས་ཀློང༌།གཤེན་རབ་བླ་མའི་གསུང་ལ་ཕྱག་འཚལ་ལོ།ཡངས་ཤིང་རྒྱ་ཆེ་མཚན་མ་ཡོངས་དང་བྲལ།མི་སྐྱེ་མི་གྷག་༼འགག༽ནམ་མཁའི་རང་བཞིན་ཅན།གཤེན་རབ་བླ་མའི་ཐུགས་ལ་ཕྱག་འཚལ་ལོ།ཞེས་བརྗོད་ལ་ཕྱག་འཚལ་ལོ།དེ་ནས་ཞུ་དོན་གསོལ་ཏེ།ཕྱག་རྟེན་ཅི་འབྱོར་ཕུལ་ནས་འདི་སྐད་དོ།ཀྱཻ་དཔོན་གསས་བླ་མ་ལགས།བདག་མིང་འདི་ཞེས་བགྱི་བས།དུས་འདི་ནས་བཟུང་ནས།ནམ་གསས་མཁར་དོན་ལ་མཆིས་ཀྱི་བར་དུ།སྐུ་གསུང་ཐུགས་ཀྱི་དམ་ཚིག་མི་འཆལ་སྲུང༌།ཁྱེད་ཀྱི་སྐུ་གསུང་ཐུགས་ཉིད་ཅི་འདྲ་བར།བདག་ཀྱང་དེ་དང་འདྲ་བར་མཛད་དུ་གསོལ།ཞེས་ཞུ་བ་དབུལ་ལོ།བླ་མས་གཡུ་འབྲང་བདུད་རྩི་ཐིག་ལེ་དཀར་དམར་སྣུམ་གསུམ་དུ་བྱིན་གྱིས་རླབས་ནས་ཕྱག་དུ་བཞེས་ལ་འདི་སྐད་དོ།ཁྱེད་ནི་དམ་ཚིག་མི་འཆལ་སྲུང༌།གནས་གསུམ་གསལ་བའི་དཀྱིལ་འཁོར་དུ།ཐིག་ལེ་གསུམ་གྱི་ཆོ་འཕྲུལ་ལས།གནས་གསུམ་གསལ་བར་འབྲུ་གསུམ་སྒོམ།གཉིས་སུ་མེད་པར་བསྒོམ་པར་བྱའོ།ཞེས་བརྗོད་ལ་ཐིག་ལེ་དཀར་དམར་སྣུམ་གསུམ་བླངས་ཏེ།རང་གི་སྤྱི་བོ་ལྕེ་སྟེང་སྙིང་ཁ་གསུམ་དུ་བཞག་ལ།རང་གི་ཡིག་འབྲུ་གསུམ་ལ་འབྲུ་གསུམ་སྤྲོས་ནས་སློབ་མའི་གནས་གསུམ་དུ་ཐིམ།སྐུ་གསུང་ཐུགས་སུ་གྲུབ་ནས།བདག་དང་སློབ་མ་དབྱེར་མེད་པ་གཅིག་ཏུ་དམ་ཚིག་འདྲེས་པར་བསམ།སློབ་མས་ཀྱང་དེ་ལྟར་བསམ་སྒོམས་བྱེད་དུ་འཇུག་གོ།